**Улала – Ойрот-Тура – Горно-Алтайск.**

*Алтай Республиканыҥ А.В. Анохинниҥ адыла адалган Эл музейдиҥ 100 jылдыгына ла Горно-Алтайск каланыҥ 90 jылдыгына учурлалып jaт.*

Горно-Алтайск – Алтай Республиканын тӧс калазы. Озо ло баштап каланыҥ ады Улалу болгон. 1922 jылдыҥ кичӱ изӱ айдыҥ баштапкы кӱнинеҥ алала Улалу jурт Ойрот областьтыҥ тӧс калазы болгон. 1928 jылда Улалу jуртка каланыҥ статузы берилген. 1992 jылда Горно-Алтайск Алтай Республиканыҥ тӧс калазы болуп калды. 1996 jылда Горно-Алтайск каланыҥ кебедели jӧптӧлгӧн.

Улалу ла Майма суулардыҥ jарадында jуртаган улус керегинде баштап ла 1820 jылдада айдылган. Бу улустыҥ тоозында бачат телеуттар: Чевалковтор, Кочеевтер, Табакаевтар, Параевтар, Яраскиндар, Каланоковтор болгон. Олорло кожо орус укту Ащауловтор, Коншиндар, Шебалиндар Улалулда jуртаган.

1834 jылдаҥ алала 1979 jылга jетире Улалу Алтай кудай jаҥду миссияныҥ тӧс jуртты болгон. Ол ӧйлӧрдӧ Всемилостивый спастыҥ храмы, Нагорный серкпе, часовня тудулган, ӱй улустыҥ Никольский монастыры ачылган. 1838 jылда Улалуда уулчактардыҥ ӱренер jери ачылган, оноҥ jӱк ле 1868 jылда кызычактардыҥ школы тудулган. 19 чактыҥ экинчи jарымында кудайдыҥ сӱрин jураар класс ачылган. Оныҥ ӱренчиктериниҥ тоозында Г. И. Чорос-Гуркин, Н.И. Чевалков И.Я. ла С.Я Никифоровтор болгон.

1867 jылда Улалуныҥ тӧс училищези ачылган, jе кийнинде jылдарда олБийск калага кӧчурилген, оныҥ улдына Бийский миссионер катехизаторский училище ачкан. Бу ӱредӱлӱ заведениени алтай интеллигенцияныҥ баштапкы турчылары божоткон.

20 чактыҥ экинчи jарымында Улалуда коjойымдардыҥ туралары ла лакпалары, саду ӧткӱрер jерлер кӧптӧп ӧзӧ берген. Кийнинде jылдарда узаак ла ӧйго Тобоков, Хакин, Бодунов деп коjойымдардыҥ аттары ол туралардыҥ адында артып, jарлу боло берген. Jаҥар айдыҥ 6-чы кӱнинеҥ алала 19-чы кӱнине jетире никольский jарымка ӧткӱрилип туратан.

1903 jылда Улалуда эмчилик тудулган, ондо оору улус ла анойда ок ӧскӱс балдар jадар кыптар болгон. Кийнинде jылдарда ол jуугушту оорулардыҥ эмчилиги болуп калган.

Ол ӧйлордӧ Улалуныҥ эл – jоныныҥ иштеген ижи маала - ажын ӧскӱрип, мал-аш тудары болгон, анайда ок узанар иштер эдер болгон, темдектезе, той балкаштаҥ эткен эдимдер jазаар, кудайдыҥ сӱрин jураар, ары-бери улус эмезе кош тартар иштер эткен. Jуртта бастыра 27 узанар цех иштеген.

1865 jылда Улалуга келип jӱрген билимчи, академик В.В.Радлов мынайда бичиген: «Мындагы телеуттар кудай jаҥын jакшы билер, олордый кудайсак улусты орус та jурттардаҥ таппазыҥ. Ого ӱзеери, телеуттардыҥ ич-кӧрӱми, шӱӱлтелери де бек эмтир…».

1918 jылда Улалуны Каракорум-Алтай округтыҥ тӧс jери эткен, оноҥ 1922 jылдыҥ кичӱ изӱ айыныҥ баштапкы кӱнинде Ойрот автоном областьтыҥ тӧс jерине jӧптӧгӧн. 1932 jылда Улалунынҥ ады Ойрот-Тура деп солунган. Ол тушта Советтердиҥ туразы, сберегательный банк, Ленинниҥ туразы, Максим Горькийдыҥ адыла адалган кинотеатр, школдор, областьтыҥ текши эмчилиги, Туулу Алтай - садуныҥ туразы ла универмаг ачылган. Ойрот Эл театрдыҥ артисттери алтай, совет ле ӧско ороондорыҥ бичиичилериниҥ пьесаларыла спектакль-ойындар тургузып туратан.

Ол ӧйлӧрдӧ баштапкы ла ӱредулу заведениелер ачылган: ол Ойрот областьтыҥ совет-партийный школы, тува ӱренчиктердин аҥылу интернады, ишмекчилер ӱрененер факультет, ӱредичилер белетеер техникум, мал-аш ӧҥжӱктирер ле планово-экономический техникумдар ачылган. Оноҥ башка Тувага ишчилер белетеер jурт-ээлем школ ла фельдшер-акушерлер белетеер школ ачылган.

Ада-Торол учун Улу jууныҥ jылдарында Ойрот-Турага Москвадаҥ К. Либкнехтиҥ адыла адалган пединститут ле Тамов каланаҥ И.В. Мичуринниҥ адыла адалган маала-ажын ла аламлар ӧскӱрер интситут, Ленинградтагы летчиктар белетеер школ, ӧскӱс балдардыҥ туразы кӧчурилген.

Jууныҥ jылдарында кӧп ӧмӧликтер jууга керекту jепсел, кийим-тудум, чаналар, чанактар, кийис ӧдук, пыйма чыгарарына кӧчкӧн.

1948 jылда Ойрот автоном областьты Горно-Алтайск автоном область деп адаганыла колбой Ойрот-Тураны Горно-Алтайск кала деп адап салган. 1950-чи jылдарда артельдердиҥ ордына бӧс согор, кийим кӧктӧӧр, гардинду кӧжӧгӧ тӱӱр фабрикалар ла абра-чанак эдер завод ачылган. Мебель јазар фабрика ла кирпич эдер завод иштей берген. Анайада ок jаҥы темир-бетон эдимдер jазар ӧмӧликтер ле айыл-jуртка тудунар электро эдимдер эдер завод тӧзолгӧн. Кӧп квартираларлу туралар ла jаҥы туралар тудулган.

1918 jылда баштапкы билим, культуранын ла ӱредӱниҥ ӧмӧлигине – Ойрот областьтыҥ музейине (эмдиги Алтай Республиканыҥ А.В. Анохинниҥ адыла адалган Национальный музейи) баштапкы коллекцияларды Алтай Туулу Дума садып берген.

1929 јылда музейге којойым Д. Тобоковтыҥ лакпазы болгон туразын јаантайын тузаланарга берип ийерде, баштапкы музей кӧрӧӧчилерге музей эжигин 1927 јылда ачкан. 1937 јылдаҥ алала 1989 јылга јетире музей којойым Бодуновтыҥ јаткан ла саду ӧткурген туразында иштеген. Јаҥы ла ижин баштап турган ӧйлӧрдӧ музей билим экспедициялар ӧткӱрген, ар-бӱткен шиҥдеер , археологиялык, этнографиялык ла јуранаарыныҥ коллекцияларын јууган. Оноҥ башка фотодокументация белетеп, баштапкы кӧрӱм-экспозициялар тӧзӧгӧн.

Кандый ла ӧйлӧрдӧ Горно-Алтайск бичиичилердиҥ, поэттердиҥ, јурукчылардыҥ, кӱӱ чӱмдеечилердиҥ кӱӱнин кӧдӱрген кала эди. Эл музейде јуулган јуруктарды кӧрзӧҥ анчада ла Горно-Алтайск каланыҥ тӱӱкилик озогы туралары, оромдоры, каланыҥ јака јерлери сӱрекей јилбиркедет.

Јурукчылардыҥ иштери ажыра Улалу јурт канайда јаранып ӧскӧнин, кубулганын кӧродис. Тӱӱкилик фотојуруктар ла ӧткӧн ӧйдӧги јурукчылдардыҥ иштери биске јӱрӱм керегинде, ар-бӱткен, кижи керегинде кӧрӱм-шӱӱлтелерди кӱр-кӧгуске кӧндуре јетирет.

© 2018 Анохинниҥ адыла адалган Национальный музей. Бастыра тап-ээжилери корулалган.